《毗陵太平院壁间画山水熟视之有飞动势殆仙笔》
明代·林景清

山风不动云四寂，万顷波涛生素壁。
三峡夜怒摇星河，九溟昼沸卷霹雳。
谁将江海一笔吞，华阳入砚玄波翻。
灵鳌东转坤轴动，惊浪出没蛟与鼋。
毫端分寸千万里，人心之险亦如此。
老僧阅世如阅画，面壁凝然悟玄理。
嗟余老作汗漫游，寒光飞动六月秋。
乃知瞿唐在平陆，安得竹叶吹成舟。

作者简介：连江人，有《竹窗小槁》。